b'\n_START_ARTICLE_\nS\xc3\xa2nger\n_START_SECTION_\nDescriere\n_START_PARAGRAPH_\nEste un arbust cu frunze c\xc4\x83z\xc4\x83toare, care atinge 2\xe2\x80\x936 metri \xc3\xaen\xc4\x83l\xc8\x9bime, cu ramuri \xc8\x99i crengi verzui-brun. Frunzele sunt opuse \xc8\x99i au 4\xe2\x80\x938\xc2\xa0cm lungime \xc8\x99i 2\xe2\x80\x934\xc2\xa0cm l\xc4\x83\xc8\x9bime, au o form\xc4\x83 oval\xc4\x83 alungit\xc4\x83, sunt verzi pe partea superioar\xc4\x83 \xc8\x99i mai palide pe partea inferioar\xc4\x83, ele sunt acoperite de puf. Florile sunt hermafrodite \xc8\x99i mici, ele au 5\xe2\x80\x9310 milimetri \xc3\xaen diametru, cu patru petale alb-crem, produse \xc3\xaen grupuri de 3\xe2\x80\x935 centimetri \xc3\xaen diametru, \xc8\x99i sunt polenizate de insecte. Floarea are patru stamine care sunt doar cu pu\xc8\x9bin mai scurte dec\xc3\xa2t petalele \xc8\x99i ies pu\xc8\x9bin mai sus. Ovarul este situat \xc3\xaen interior. Fructul este sferic \xc8\x99i negru \xc8\x99i are 5\xe2\x80\x938 milimetri \xc3\xaen diametru, acesta con\xc8\x9bine o singur\xc4\x83 s\xc4\x83m\xc3\xa2n\xc8\x9b\xc4\x83.\n_START_SECTION_\nEcologie\n_START_PARAGRAPH_\nS\xc3\xa2ngerul prefer\xc4\x83 c\xc4\x83ldura moderat\xc4\x83 \xc3\xaen locuri \xc3\xaensorite, de\xc8\x99i acesta poate tolera umbra \xc8\x99i \xc3\xaen mai multe zone din sud cre\xc8\x99te \xc3\xaen mun\xc8\x9bi. \xc3\x8en zonele mai reci, cum ar fi Scandinavia, acesta cre\xc8\x99te la nivelul m\xc4\x83rii._NEWLINE_Acesta are nevoie de soluri u\xc8\x99oare, de multe ori alcaline. Se \xc3\xaenmul\xc8\x9be\xc8\x99te prin semin\xc8\x9be \xc8\x99i buta\xc8\x99i. Aria sa natural\xc4\x83 acoper\xc4\x83 cele mai multe zone din Europa \xc8\x99i Asia de Vest. Este deosebit de abundent \xc3\xaen malurile cursurilor de ap\xc4\x83, \xc3\xaen special \xc3\xaen zonele umbrite \xc8\x99i ravene. Acesta cre\xc8\x99te la marginea p\xc4\x83durilor sau zone cu p\xc4\x83duri \xc3\xaen regenerare sau cu alte specii de arbu\xc8\x99ti spino\xc8\x99i (de exemplu: Clematis vitalba, Crataegus monogyna, Malus sylvestris, Prunus spinosa, Rubus idaeus, Rubus ulmifolius etc).\n_START_SECTION_\nUtilizare\n_START_PARAGRAPH_\nFrunzele asigura hrana pentru unele animale, inclusiv pentru Lepidoptera care este purt\xc4\x83tor al moliei Coleophora anatipennella. Fructele sunt consumate de c\xc4\x83tre unele mamifere \xc8\x99i mai multe p\xc4\x83s\xc4\x83ri. Multe p\xc4\x83s\xc4\x83ri le g\xc4\x83sesc irezistibile \xc8\x99i le prefer\xc4\x83 fructelor cultivate de c\xc4\x83tre om. Planta este, astfel, de multe ori cultivat\xc4\x83 \xc3\xaen gr\xc4\x83dini organice \xc8\x99i permacultur\xc4\x83 pentru a preveni daune la culturile de livad\xc4\x83._NEWLINE_Soiurile de gr\xc4\x83din\xc4\x83 sunt adesea numite \xe2\x80\x9efoc de iarn\xc4\x83\xe2\x80\x9d, deoarece frunzele se coloreaz\xc4\x83 \xc3\xaen portocaliu-galben toamna \xc8\x99i apoi dup\xc4\x83 ce cad se coloreaz\xc4\x83 \xc3\xaen ro\xc8\x99u._NEWLINE_L\xc4\x83starii drep\xc8\x9bi produ\xc8\x99i de plant\xc4\x83 pot fi folosi\xc8\x9bi ca bastoane, frig\xc4\x83rui sau s\xc4\x83ge\xc8\x9bi. Arca\xc8\x99ul preistoric cunoscut sub numele de \xc3\x96tzi \xe2\x80\x9eOmul Ghe\xc8\x9burilor\xe2\x80\x9d, descoperit \xc3\xaen 1991 la grani\xc8\x9ba dintre Italia \xc8\x99i Austria, avea asupra sa s\xc4\x83ge\xc8\x9bi f\xc4\x83cute din s\xc3\xa2nger.\n_START_SECTION_\nToxicitate\n_START_PARAGRAPH_\nToate p\xc4\x83r\xc8\x9bile plantei sunt libere de orice compus toxic. Supozi\xc8\x9biile cu privire la existen\xc8\x9ba unor toxine \xc3\xaen fructele sau \xc3\xaen alte organe ale s\xc3\xa2ngerului au fost infirmate de c\xc4\x83tre toate cercet\xc4\x83rile \xc8\x99i studiile efectuate. Frunzele provoc\xc4\x83 la contact, \xc3\xaen cazul persoanelor sensibile, irita\xc8\x9bii ale pielii. Consumate \xc3\xaen cantit\xc4\x83\xc8\x9bi mici, fructele sunt comestibile. Din cauza unor principii iritante asupra mucoasei gastrice, drupele consumate \xc3\xaen cantitate mare devin emetice.\n_START_SECTION_\nValorificarea fitoterapeutic\xc4\x83 a s\xc3\xa2ngerului\n_START_PARAGRAPH_\nDe la s\xc3\xa2nger se valorific\xc4\x83 \xc3\xaen scopuri fitoterapeutice scoar\xc8\x9ba \xc8\x99i fructele. Scoar\xc8\x9ba se recolteaz\xc4\x83 ca \xc8\x99i la corn av\xc3\xa2nd acela\xc8\x99i indica\xc8\x9bii. Fructele consumate \xc3\xaen cantitate mic\xc4\x83 sunt stomahice \xc8\x99i febrifuge. Dac\xc4\x83 se consum\xc4\x83 mai mult de c\xc3\xa2teva drupe, acestea se pot dovedi a fi emetice. Fructele de s\xc3\xa2nger erau recomandate de c\xc4\x83tre medicina popular\xc4\x83 \xc3\xaen paludism (malarie) (M. Alexan, O. Bojor, Fl. Cr\xc4\x83ciun). Mugurii s\xc3\xa2ngerului se folosesc \xc3\xaen homeopatie, posed\xc3\xa2nd calit\xc4\x83\xc8\x9bi anticoagulante.'